

**BG**

**Аd hoc групa**

**Принос на ЕИСК към социалната среща на върха в Порто**

**РЕЗОЛЮЦИЯ**

Европейски икономически и социален комитет

**Европейското гражданско общество работи съвместно за нашето устойчиво бъдеще**

**Принос на ЕИСК към социалната среща на върха в Порто**

\_\_\_\_\_\_\_\_\_\_\_\_

Докладчици: **Stefano Mallia (I гр.)**

**Oliver Röpke (II гр.)**

**Séamus Boland (III гр.)**

# На пленарната си сесия, проведена на 27 и 28 април 2021 г. (заседание от 28 април), Европейският икономически и социален комитет прие настоящата резолюция с 219 гласа „за“, 1 глас „против“ и 6 гласа „въздържал се“.

# **Социалната среща на върха в Порто на 7 май 2021 г. дава уникална възможност на ЕС да постави гражданите си в центъра на европейския проект. Това е възможност да се покаже, че ЕС и държавите членки работят съвместно със своите граждани, за тяхното благополучие, както и че никой не е изоставен. Това е кулминацията на европейските амбиции за изграждането на устойчиви, иновативни, конкурентоспособни и сплотени общества, които ще отведат ЕС до 2030 г. и по-нататък, позволявайки на Съюза да се справи с предизвикателствата на екологичния и цифровия преход и да се възползва от тях. Срещата следва също така да окаже подкрепа на нашата икономика и общество в постигането на устойчивост, като икономическите, социалните и екологичните измерения получат еднаква тежест.**

# **Пандемията от COVID-19 направи още по-неотложно използването на подход, който поставя еднакъв акцент върху социалните и икономическите аспекти на нашите общества и икономики. Хората преживяха пандемията от COVID-19 като събитие, което постави човека на централно място, и докато Европа бавно върви към своето социално и икономическо възстановяване и прилага Европейския стълб на социалните права (ЕССП), хората и общностите трябва да останат категорично в центъра на вниманието ѝ. Поради това планът за действие за ЕССП е повече от навременен.**

# **Декларацията от Порто следва да ангажира всички институционални, икономически и социални участници в изпълнението на плана за действие, като за основа се вземат гражданският и социалният диалог. Това е ключов момент за Европа, за да предприеме следващите необходими стъпки към изграждането на жизнеспособен и устойчив съюз;**

# **Европейският икономически и социален комитет (ЕИСК) призовава държавите членки и европейските институции да предприемат действия по следните въпроси:**

# Планът за действие за ЕССП трябва да се превърне в ефективен инструмент, който да позволи на всички участници да работят в партньорство и да изграждат по‑равнопоставени, устойчиви, приобщаващи и силни общества в Европа. Всички измерения на гражданското общество, които са представени в ЕИСК, имат основен принос за успеха на този процес. Всички граждани, включително хората с увреждания, етническите и малцинствените групи, най-уязвимите и маргинализираните, трябва да могат да участват, да се идентифицират и да намират надежда във визията и бъдещото прилагане на ЕССП чрез активното участие на европейското гражданско общество. Специално признание и подкрепа следва да се отдадат на социалната икономика, която играе решаваща роля за посрещането на неудовлетворените социални потребности, облекчаването на бедността и намаляването на неравенствата.

# По-равнопоставените, устойчиви, приобщаващи и силни общества в Европа ще бъдат възможни единствено чрез сериозен ангажимент от страна на гражданското общество и ефективен диалог със социалните партньори и гражданското общество.От първостепенно значение са измерването на въздействието на гражданското общество и предоставянето на информация за това, повишаването на осведомеността за положителния му принос и създаването на благоприятна правна среда и на различни политики.

# Проектирането и създаването на силни, приобщаващи, равнопоставени и устойчиви общества ще изискват инициативи „от долу нагоре“, които включват нови определения за благосъстояние и развитие отвъд БВП и инвестиции в социални иновации, като същевременно се зачитат идеите и правата на гражданите. Освен това е наложително ограниченията на правата, въведени по време на пандемията от COVID-19, да не продължат след края й;

# Европа трябва да продължи да бъде обединена, да се развива в дух на солидарност и да се ползва с подкрепата на гражданския и социалния диалог, както беше по време на пандемията. ЕССП подкрепя социалната пазарна икономика, като разширява нейния социален модел и го адаптира към промените на бъдещето. За да бъде Европа социално устойчива и силна, планът за действие за ЕССП трябва да гарантира благосъстояние и приобщаващ пазар на труда за всички, със забрана на дискриминацията и със стабилни и добре възнаградени работни места.

# След пандемията чрез способите на социалния диалог институциите и социалните партньори трябва да предложат решения, които повишават социалната устойчивост на нашите икономики с нова и отворена нагласа за промяна, като същевременно се стремят към осигуряването на минимални стандарти на защита и равни възможности, с особен акцент върху адекватността на заплатите, изкореняването на основаната на пола дискриминация, подкрепата за младите работници и защитата на работниците с несигурна заетост и мигрантите.

# Сред ключовите икономически и социални предизвикателства в Европа са стимулирането на икономическия растеж, създаването на работни места и участието в заетостта (включително на по-възрастните и по-младите хора, жените, откъсналите се от пазара на труда хора, неактивните лица), намаляването на безработицата, най-вече сред младите хора, и укрепването на позицията на жените на пазара на труда. Гарантирането на конкурентна основа за инвестициите е важен елемент за реализирането на всичко това.

# Конкурентоспособността и по-високата производителност, основани на умения и знания, са сигурен начин за поддържане на благосъстоянието на европейските общества. Икономическият растеж и добре функциониращият вътрешен пазар са важен елемент за укрепване на социалното измерение на ЕС. Силните страни на нашата европейска социална пазарна икономика трябва да бъдат подкрепени, а слабостите ѝ — премахнати, като по този начин ще я адаптираме към бъдещите предизвикателства.

# Всички основни компоненти на нашата икономика и общества трябва да бъдат подготвени, за да се оползотворят потенциалът на цифровизацията и преходът към зелена икономика. Предварително условие за това са желанието и възможността за структурни промени: независимо дали става дума за пазара на труда, социалната сигурност, образованието и обучението или данъчното облагане. Това предполага държавите членки реално да поемат отговорност за реформите, а рамките и действията на равнището на ЕС, като например европейският семестър, да координират и улесняват този процес. Това е от ключово значение за насърчаване на предприятията да инвестират в Европа.

# Съчетанието от нарастващ дял на застаряващото население и намаляваща работна сила означава, че все по-голям брой възрастни хора ще бъдат икономически зависими, освен ако не успеем да увеличим работната сила чрез по-приобщаващи пазари на труда, в това число чрез включването на групи, които понастоящем са изключени или недостатъчно представени на пазара на труда. Необходими са действия за справяне с предизвикателствата, пред които са изправени системите за социална сигурност и здравеопазване в държавите членки. Демографските промени предполагат и необходимост от приспособими и гъвкави образователни системи, пазари на труда и социални системи в отделните държави. Тези предизвикателства не означават непременно проблеми, а възможности, които да бъдат превърнати в положителни резултати.

# Планът за действие следва да се основава на конкретност, осезаемост и действия, които са измерими и придружени от рамки за мониторинг, договорени съвместно от съответните заинтересовани страни и включват социалните, екологичните и икономическите критерии. ЕИСК приветства водещите цели, предложени от Европейската комисия, и приканва държавите членки да проявят амбиция при определянето на собствените си цели, така че всички те реално да допринасят за постигането на европейските цели.

# Тъй като Европа преминава от период на реакция при кризи към възстановяване, социалният диалог, информирането, консултирането и участието на работниците по подходящи канали играят важна роля в насочването на икономическия преход и насърчаването на иновациите на работното място, по-специално с оглед на текущия двоен преход и промените в сферата на труда.

# В ЕССП не се отчитат в достатъчна степен средносрочното и дългосрочното въздействие на кризата с COVID-19 върху европейските здравни системи. Пандемията ясно показа, че здравеопазването може да окаже пряко въздействие върху икономическата и социалната стабилност дори в ЕС. При прилагането на ЕССП държавите членки трябва да гарантират по-големи и устойчиви инвестиции за подобряване на обществените здравни услуги и инфраструктура, както и на координацията в областта на общественото здравеопазване в рамките на държавите и между тях.

# Всички заинтересовани страни имат големи очаквания на срещата на върха да се поеме силен ангажимент за поддържане и развитие на европейския социален модел, който се основава на балансирано съотношение между права и задължения. Призоваваме държавите членки и европейските институции да проявят амбиция и решителност в тази посока.

Брюксел, 28 април 2021 г.

Christa Schweng,

председател на Европейския икономически и социален комитет

\_\_\_\_\_\_\_\_\_\_\_\_